**Ministru kabineta noteikumu projekta „Profesionālās kvalifikācijas pastāvīgai profesionālajai darbībai Latvijas Republikā atzīšanas kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Profesionālās kvalifikācijas pastāvīgai profesionālajai darbībai Latvijas Republikā atzīšanas kārtība” (turpmāk – noteikumu projekts) izstrādāts, pamatojoties uz Eiropas Parlamenta un Padomes 2013. gada 20. novembra Direktīvu Nr. 2013/55/ES, ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr. 1024/2012 par administratīvo sadarbību, izmantojot Iekšējā tirgus informācijas sistēmu (IMI regulu) (turpmāk – Direktīva 2013/55/ES), kā arī pēc pašiniciatīvas ar mērķi pilnveidot profesionālās kvalifikācijas atzīšanas tiesisko ietvaru. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā ir Ministru kabineta 2005. gada 19. jūlija noteikumi Nr. 525 „Kārtība profesionālās kvalifikācijas atzīšanai pastāvīgai profesionālajai darbībai Latvijas Republikā” (turpmāk – noteikumi Nr. 525) un Ministru kabineta 2003. gada 22. aprīļa noteikumi Nr. 188 "Noteikumi par dokumentiem, kas saistīti ar profesionālās kvalifikācijas atzīšanu" (turpmāk – noteikumi Nr. 188), kuros pārņemtas Eiropas Parlamenta un Padomes 2005. gada 7. septembra Direktīvas 2005/36/EK par profesionālo kvalifikāciju atzīšanu (turpmāk – Direktīva 2005/36/EK) tiesību normas. Abi noteikumi ir savstarpēji papildinoši un attiecas uz vienu procedūru – profesionālās kvalifikācijas atzīšanu. Noteikumos Nr. 188 un noteikumos Nr. 525 noteiktās kārtības savstarpēja integrēšana, kā arī aktualizēšana atbilstoši praksē uzkrātajai pieredzei un mūsdienu tehnoloģiskajām prasībām, kas ir būtiski mainījušās laika posmā kopš minēto noteikumu pieņemšanas, īpaši attiecībā uz informācijas tehnoloģiju izmantošanu komunikācijās, atvieglos un padarīs pārskatāmāku profesionālās kvalifikācijas atzīšanas procesu reglamentējošo normatīvo aktu izmantošanu. Attiecīgi noteikumu projekts paredz, ka abi minētie Ministru kabineta noteikumi turpmāk nebūs spēkā. Kopējo virzību uz normatīvo aktu skaita mazināšanu nosaka Valsts prezidenta 2012. gada 12. decembra rīkojums Nr. 7 „Par priekšlikumu izstrādi likumu grozījumu skaita un apjoma samazināšanai”. Noteikumu projektā ir iekļautas tiesību normas, kuras izriet no Direktīvas 2013/55/ES, tai skaitā nosaka plašāku Iekšējā tirgus informācijas sistēmas (turpmāk – informācijas sistēma) izmantošanu tiešās komunikācijās starp kompetentajām institūcijām.  Profesionālās kvalifikācijas atzīšanas procedūra ir divpakāpju process. Pirmajā posmā attiecīgajai reglamentētajai profesijai atbilstoša informācijas institūcija, ko nosaka Ministru kabineta 2002. gada 16. jūlija noteikumos Nr. 300 “Noteikumi par informācijas institūcijām attiecībā uz reglamentētajām profesijām” (turpmāk – informācijas institūcija), izvērtē pretendenta izglītību un profesionālo kvalifikāciju apliecinošos dokumentus, nosakot, vai profesionālā kvalifikācija atbilst Latvijā izvirzītajām prasībām konkrētajai reglamentētajai profesijai un sagatavo par to argumentētu izziņu. Iepriekš noteikumos Nr. 188 bija noteikta šīs izziņas veidlapa, tomēr prakse pierāda, ka būtiska nozīme tālākā lēmuma par profesionālās kvalifikācijas atzīšanu pieņemšanā ir tikai informācijas institūcijas atzinuma saturam un argumentācijai, bet izziņa noformējama dokumentu sagatavošanas vispārējā kārtībā saskaņā ar Ministru kabineta 2010. gada 28. septembra noteikumiem Nr. 916 „Dokumentu izstrādāšanas un noformēšanas kārtība”. Novēršot nelietderīgas prasības bez ietekmes uz pieņemto lēmumu, ir mazināts administratīvais slogs informācijas institūcijām, bet regulējuma radītā administratīvā sloga samazināšana ir viens no valsts pārvaldes attīstības prioritārajiem uzdevumiem[[1]](#footnote-1). Otrajā posmā institūcija, kas izsniedz profesionālās kvalifikācijas atzīšanas apliecības saskaņā ar Ministru kabineta 2006. gada 31. oktobra noteikumiem Nr. 886 „[Noteikumi par institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās](http://likumi.lv/ta/id/147108-noteikumi-par-institucijam-kas-izsniedz-arvalstis-iegutas-profesionalas-kvalifikacijas-atzisanas-apliecibas-reglamentetajas-pro...)” (turpmāk – atzīšanas institūcija), pieņem lēmumu par profesionālās kvalifikācijas atzīšanu vai neatzīšanu. Ja ir jānosaka papildu prasības profesionālās kvalifikācijas atzīšanai un pretendents tās izpilda, ir jāpieņem lēmums atzīt profesionālo kvalifikāciju, tādēļ mainīts ir noteikumu Nr. 525 21. punktā noteiktais, kas nepamatoti pieļāva iespēju pieņemt lēmumu arī par profesionālās kvalifikācijas neatzīšanu minētajā gadījumā. Profesionālās kvalifikācijas atzīšanas pretendentam ir tiesības paļauties, ka viņa profesionālā kvalifikācija tiks atzīta, ja šī persona būs izpildījusi lēmumu pieņemošās institūcijas noteiktās prasības. Lai nepieļautu gadījumus, kad ir apdraudēta sabiedrības veselība un drošība, pretendenta pieteikuma izskatīšanas sākuma posmā iespējami precīzi ir jānosaka papildu prasības, kuras izpildot, profesionālā kvalifikācija tiks atzīta un pretendents iegūs tiesības veikt profesionālo darbību reglamentētājā profesijā.  Salīdzinot ar noteikumos Nr. 525 un noteikumos Nr. 188 iepriekš noteikto kārtību, noteikumu projektā ir precizēta dokumentu iesniegšana profesionālās kvalifikācijas atzīšanai, paredzot iespēju iesniegt dokumentus arī pa pastu un elektroniski, kā arī atsakoties no nevajadzīgas informācijas pieprasīšanas, piemēram, divkāršas adreses norādīšanas profesionālās kvalifikācijas atzīšanas iesnieguma veidlapā. Iesnieguma forma profesionālās kvalifikācijas atzīšanas apliecības iegūšanai ir aktualizēta, iepriekš noteikumos Nr. 188 iekļauto formu papildinot ar elektroniskas komunikācijas iespēju (e-pasta adreses norādīšanu) ar profesionālās kvalifikācijas atzīšanas pretendentu, kā arī iespēju pieteikties profesionālās kvalifikācijas atzīšanai, izmantojot elektronisko parakstu. Šāda kārtība profesionālās kvalifikācijas atzīšanas pakalpojumus padarīs vieglāk pieejamus, ērtākus, tādējādi atvieglojot un veicinot darba tirgus mobilitāti un tautsaimniecības attīstību.  Noteikumu projekts neparedz noteikt iepriekš noteikumos Nr. 188 iekļautā Profesionālās kvalifikācijas sertifikāta paraugu. Reglamentēto profesiju likuma 41. panta otrajā daļā ir noteikts, ka profesijās, kurās tiesības uzsākt darbu vai veikt patstāvīgu darbību Latvijā apliecina kompetentu institūciju izsniegti sertifikāti un citi dokumenti, tie var tikt izdoti profesionālās kvalifikācijas atzīšanas apliecību vietā. Šos sertifikātus izdod daudzās reglamentētajās profesijās un to forma ir atšķirīga, piemērota ikvienas konkrētās profesijas vajadzībām un noteikta šo profesiju sertifikācijas noteikumos, piemēram, Ministru kabineta 2012. gada 18. decembra noteikumos Nr. 943 „Ārstniecības personu sertifikācijas kārtība”, Ministru kabineta 2010. gada 26. janvāra noteikumos Nr. 77 „Noteikumi par sporta speciālistu sertifikācijas kārtību un sporta speciālistam noteiktajām prasībām”, Ministru kabineta 2010. gada 23. martā noteikumos Nr. 290 „Farmaceitu profesionālās kvalifikācijas sertifikātu izsniegšanas, pārreģistrēšanas un anulēšanas kārtība”. Līdz ar to jāsecina, ka līdz šim noteikumos Nr. 188 iekļautais Profesionālās kvalifikācijas sertifikāta paraugs netiek izmantots praksē un nav lietderīga un pamatota tā turpmāka noteikšana, lai novērstu neskaidras, maldinošas un dublējošas tiesību normas attiecībā uz sertifikātu formu.  Saskaņā ar Direktīvā 2013/55/ES noteikto, atzīšanas institūcija var pieņemt lēmumu atzīt profesionālo kvalifikāciju attiecībā uz daļu no reglamentētās profesijas profesionālajām darbībām un arī to atteikt, ja šāds lēmums atbilst sabiedrības interesēm. Iespēju ierobežot atsevišķu personu tiesības, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību, ir noteikta Latvijas Republikas Satversmē. Tomēr šādi gadījumi ir jāparedz reglamentēto profesiju likumā, lai būtu nepārprotami skaidrs, kādos gadījumos atzīšanas institūcija var atteikt atzīt profesionālo kvalifikāciju.  Noteikumu projekta informatīvajā atsaucē uz Eiropas Savienības direktīvām ir iekļauta atsauce uz Direktīvu 2005/36/EK un Direktīvu 2013/55/ES. Normatīvajiem aktiem Eiropas Savienības un Eiropas Ekonomikas zonas valstu Direktīvā 2013/55/ES un regulā noteikto prasību izpildīšanai bija jāstājas spēkā līdz 2016. gada 18. janvārim. Tādēļ ir nepieciešams steidzami pieņemt noteikumu projektu, lai nodrošinātu profesionālās kvalifikācijas atzīšanas nosacīju atbilstību Direktīvas 2013/55/ES prasībām. |
| 3. | Projekta izstrādē iesaistītās institūcijas | Izglītības un zinātnes ministrija (turpmāk – ministrija), noteikumu projekta izstrādes laikā veikta neoficiāla konsultēšanās ar nodibinājuma „Akadēmiskās informācijas centrs” speciālistiem. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā noteiktais attieksies uz informācijas institūcijām, atzīšanas institūcijām, personām, kas ieguvušas profesionālo kvalifikāciju ārvalstīs un pretendē uz profesionālās kvalifikācijas atzīšanu Latvijā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā paredzētais tiesiskais regulējums samazinās informācijas institūciju, atzīšanas institūciju un personu, kas pretendē uz profesionālās kvalifikācijas atzīšanu, administratīvo slogu nelielā apjomā un šādos veidos:  1) aktualizēta iesnieguma profesionālās kvalifikācijas atzīšanas apliecības iegūšanai forma, atsakoties no nevajadzīgas informācijas pieprasīšanas, kas pretendentam nebūs jānorāda, bet informācijas institūcijai un atzīšanas institūcijai, nebūs jāapstrādā;  2) paredzot iespēju iesniegumu iesniegt ar elektronisko parakstu, kā arī turpmākās komunikācijas nodrošinot elektroniski, izmantojot e-pastu, tiks ietaupīts pretendenta uz profesionālās kvalifikācijas atzīšanu laiks, kā arī būs iespējams optimāli izmantot informācijas institūcijas un atzīšanas institūcijas, darbinieku darba laiku, jo komunikācijas ar e-pasta starpniecību neprasa nekavējošu apmeklētāju apkalpošanu;  3) vienkāršojot informācijas institūcijas izziņas ar argumentētu atzinumu par pretendenta izglītības un profesionālās kvalifikācijas atbilstību Latvijā noteiktajām prasībām formātu, tiks samazināta administratīvā noslodze informācijas institūcijas darbiniekiem.  Prasība iesniegt profesionālās kvalifikācijas atzīšanas iesniegumam pievienoto dokumentu apliecinātus tulkojumus ir noteikta arī līdz šim spēkā esošajā kārtībā (noteikumu Nr. 525 4. punkts), līdz ar to administratīvā sloga apjoms šajā ziņā nemainīsies. |
| 3. | Administratīvo izmaksu monetārs novērtējums | Nodibinājums „Akadēmiskās informācijas centrs” ir informācijas institūcija lielākajā daļā reglamentēto profesiju un tas izsniedz izziņas profesionālās kvalifikācijas atzīšanai saskaņā ar noteikumos Nr. 525 noteikto kārtību. 2015. gadā Akadēmiskās informācijas centrs ir izsniedzis 104 izziņas par pretendenta izglītības un profesionālās pieredzes atbilstību Latvijas Republikā noteiktajām prasībām. Šis skaits ir svārstīgs, bet kopumā ar pieaugošu tendenci (2010. gadā – 48, 2011. gadā - 62, 2012. gadā – 98, 2013. gadā – 69, 2014. gadā - 98). No tā secināms, ka, saglabājoties līdzšinējai profesionālās kvalifikācijas atzīšanas dinamikai, projekta regulējums attieksies uz apmēram 100 personām gadā.  Noteikumu projekts paredz mazināt administratīvo slogu šādā apmērā:  1) aktualizējot iesnieguma profesionālās kvalifikācijas atzīšanas apliecības iegūšanai formu, mainīsies šādas izdevumu pozīcijas:  a) profesionālās kvalifikācijas atzīšanas pretendentam samazināsies laiks iesnieguma profesionālās kvalifikācijas atzīšanas apliecības iegūšanai aizpildīšanai par 30 minūtēm, jo vairs netiks prasīta dublējoša informācija (2 reizes norādot adresi) ir skaidrāk noteikts, kāda informācija ir jāsniedz (11., 12., 17. punkts). Monetārā izteiksmē izmaksu samazinājumu var noteikt, aprēķinot ietaupīto laiku kā darba laiku, par kuru varētu tikt izmaksāts atalgojums. Pieņemot, ka strādājošo mēneša vidējā bruto darba samaksa sabiedriskajā sektorā ir 855 *euro* (2015. g.)[[2]](#footnote-2), darba atalgojums ir 8,87 *euro* / stundā. Ņemot vērā, ka prognozējamais profesionālās kvalifikācijas atzīšanas pieteikumu skaits būs 98, kopējais administratīvo izmaksu samazinājums būs 8,87 / 2 x 98 = 443,5 *euro*.  b) informācijas institūcijai samazināsies laiks iesniegto materiālu sākotnējai pārbaudei un izskatīšanai, jo būs skaidrāk norādīta informācija par pretendenta iegūto grādu vai kvalifikāciju par 30 minūtēm. Monetārā izteiksmē izmaksu samazinājumu var noteikt, aprēķinot ietaupīto laiku kā darba laiku, par kuru tiek izmaksāts atalgojums. Pieņemot, ka strādājošo mēneša vidējā bruto darba samaksa sabiedriskajā sektorā ir 855 *euro* (2015.g.)[[3]](#footnote-3), darba atalgojums ir 8,87 *euro* / stundā. Ņemot vērā, ka prognozējamais profesionālās kvalifikācijas atzīšanas pieteikumu skaits būs 98, kopējais administratīvo izmaksu samazinājums būs 8,87 / 2 x 98 = 443,5 *euro*.  3) paredzot iespēju iesniegumu iesniegt ar elektronisko parakstu, samazināsies profesionālās kvalifikācijas atzīšanas pretendentu ceļa izdevumi, kā arī tiks ietaupīts laiks.  Kopējais administratīvo izmaksu samazinājums:  16,74 + 443,5 + 443,5 = 903,74 *euro* |
| 4. | Cita informācija | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu  projekti | 1. Jāveic grozījumi Ministru kabineta 2005. gada 7. jūnija noteikumos Nr. 397 „Noteikumi par papildu prasībām ārvalstīs iegūtas profesionālās kvalifikācijas atzīšanai Latvijas Republikā reglamentētās profesijās un par kārtību, kādā šajās profesijās piemēro prasību par kvalifikācijas atbilstības pārbaudi vai adaptācijas periodu” (turpmāk – noteikumi Nr. 397), nosakot vispārējas vadlīnijas ārvalstīs iegūtas profesionālās pieredzes atzīšanai reglamentētajās profesijās, kurās, lai iegūtu tiesības īstenot patstāvīgu profesionālo darbību, spēkā ir prasība iegūt noteikta ilguma praktiskā darba pieredzi, strādājot sertificēta speciālista uzraudzībā. Valsts sekretāru 2016. gada 22. septembra sanāksmē ir izsludināts Ministru kabineta noteikumu projekts „Noteikumi par papildu prasībām ārvalstīs iegūtas profesionālās kvalifikācijas atzīšanai Latvijas Republikā reglamentētās profesijās”, VSS-894 (prot. Nr. 37 9. §), kas paredz, ka līdz ar šī noteikumu projekta pieņemšanu noteikumi Nr. 397 zaudēs spēku.  2. Nepieciešami grozījumi reglamentēto profesiju likumā paredzot, ka institūcijai, kas izsniedz profesionālās kvalifikācijas atzīšanas apliecības, ir tiesības pieņemt lēmumu atzīt profesionālo kvalifikāciju attiecībā uz daļu no reglamentētās profesijas profesionālajām darbībām, kā arī to atteikt, ja šādu lēmumu pamato būtisku sabiedrības interešu aizskārums, kā arī nosakot trīs mēnešu termiņu profesionālās kvalifikācijas atzīšanas lēmuma pieņemšanai, kā arī grozījumus, kas paredz noteikt iestādes, kuru padotībā atrodas institūcijas, kas izsniedz profesionālās kvalifikācijas atzīšanas apliecības |
| 2. | Atbildīgā institūcija | Ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar noteikumu projektu tiek pārņemta Direktīva 2013/55/ES.  Saskaņā ar Direktīvas 2013/55/ES 3.panta 1.punktu dalībvalstu normatīvajiem un administratīvajiem aktiem, lai izpildītu šīs direktīvas prasības, jāstājas spēkā līdz 2016. gada 18. janvārim. |
| 2. | Citas starptautiskās saistības | Nav |
| 3. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **1.tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | Ar projektu tiek pārņemta Direktīva 2013/55/ES. | | | | |
| A | B | | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2013/55/ES 1.panta 5) daļa  (par Direktīvas 2005/36/EK 4.d panta 6. punktu) | Noteikumu projekta 2. punkts | | Tiks ieviesta pilnībā | | Neparedzēs stingrākas prasības. |
| Direktīvas 2013/55/ES1.panta 47) daļa  (par Direktīvas 2005/36/EK 57.a panta 1., 3. punktu) | Noteikumu projekta 4.3. apakšpunkts | | Tiks ieviesta pilnībā | | Neparedzēs stingrākas prasības. |
| Direktīvas 2013/55/ES1.panta 39) daļa  (par Direktīvas 2005/36/EK 50. panta 3.a punktu)  Direktīvas 2005/36/EK 50. panta 2., 3.punkts | Noteikumu projekta 9. punkts | | Tiks ieviesta pilnībā | | Neparedzēs stingrākas prasības. |
| Direktīvas 2013/55/ES1.panta 39) daļa  (par Direktīvas 2005/36/EK 50. panta 3.a punktu) | Noteikumu projekta 11. punkts | | Tiks ieviesta pilnībā | | Neparedzēs stingrākas prasības. |
| Direktīvas 2005/36/EK 51. panta 1.punkts | Noteikumu projekta 6. punkts | | Tiks ieviesta pilnībā | | Neparedzēs stingrākas prasības. |
| Direktīvas 2005/36/EK 51. panta 2.punkts | Noteikumu projekta 13., 14. punkts | | Tiks ieviesta pilnībā | | Neparedzēs stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | | | |
| Cita informācija | Citas tiesību normas, kas izriet no  Direktīvas 2005/36/EK un Direktīvas 2013/55/ES, ir iekļautas reglamentēto profesiju likumā un uz šī likuma pamata izdotajos tiesību aktos. | | | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | Projekts šo jomu neskar. | | | |
| A | | B | | C | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | Projekts šo jomu neskar. | | | |
| Cita informācija | | Nav | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts publicēts ministrijas tīmekļa vietnē pēc tā izsludināšanas Valsts sekretāru sanāksmē.  Noteikumu projektā iekļautās plānotās izmaiņas profesionālās kvalifikācijas atzīšanas kārtībā apspriestas ar atzīšanas institūcijām sanāksmē 2016. gada 22. septembrī. |
| 2. | Sabiedrības līdzdalība projekta izstrādē | Pēc noteikumu projekta izsludināšanas Valsts sekretāru sanāksmē tika saņemti iebildumi un priekšlikumi no Tieslietu ministrijas, Veselības ministrijas, Valsts kancelejas.  Starpinstitūciju saskaņošanas sanāksmē 2016. gada 8. novembrī tika apspriests noteikumu projekts. |
| 3. | Sabiedrības līdzdalības rezultāti | Izteiktie iebildumi un priekšlikumi iespēju robežās ir ņemti vērā noteikumu projektā. Latvijas Ārstu biedrības un Veselības ministrijas izteiktos priekšlikumus noteikt augstāku iestādi, kurā var apstrīdēt atzīšanas institūciju lēmumus tajos gadījumos, ja atzīšanas institūcija ir privātpersona Valsts pārvaldes iekārtas likuma izpratnē un šāda iestāde nav noteikta, paredzēts ir diskutēt ar nozaru ministrijām turpmākās profesionālās kvalifikācijas atzīšanas tiesiskā regulējuma pilnveides ietvaros un nepieciešamības gadījumā tiks izstrādāti attiecīgi tiesību aktu projekti, kā tas noteikts ir noteikumu projekta protokollēmumā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projektā noteiktais attieksies uz:   1. informācijas institūcijām, ko nosaka Ministru kabineta 2002. gada 16. jūlija noteikumos Nr. 300 “Noteikumi par informācijas institūcijām attiecībā uz reglamentētajām profesijām”; 2. atzīšanas institūcijām reglamentētajās profesijās saskaņā ar Ministru kabineta 2006. gada 31. oktobra noteikumiem Nr. 886 „[Noteikumi par institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās](http://likumi.lv/ta/id/147108-noteikumi-par-institucijam-kas-izsniedz-arvalstis-iegutas-profesionalas-kvalifikacijas-atzisanas-apliecibas-reglamentetajas-pro...)”; 3. personām, kas profesionālo kvalifikāciju ir ieguvuši ārvalstīs un pretendē uz profesionālās kvalifikācijas atzīšanu Latvijā, lai veiktu pastāvīgu profesionālo darbību Latvijā reglamentētajā profesijā. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektā paredzētās izmaiņas profesionālās kvalifikācijas atzīšanas kārtībā neizraisīs izmaiņas iesaistīto institūciju struktūrā, jo, kaut arī atsevišķas procedūras ir nedaudz vienkāršotas, to kompensē pieaugošs profesionālās kvalifikācijas atzīšanas pieteikumu skaits. |
| 3. | Cita informācija | Nav. |

Anotācijas III sadaļa – noteikumu projekts šo jomu neskar.

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

21.11.2016. 13:22

2757

I.Stūre, 67047899

Inese.Sture@izm.gov.lv

1. <http://www.mk.gov.lv/sites/default/files/editor/metodika_gala1.pdf>, 6., 7. lpp. [↑](#footnote-ref-1)
2. http://data.csb.gov.lv/pxweb/lv/Sociala/Sociala\_\_ikgad\_\_dsamaksa/DS0010\_euro.px/table/tableViewLayout1/?rxid=cdcb978c-22b0-416a-aacc-aa650d3e2ce0 [↑](#footnote-ref-2)
3. http://data.csb.gov.lv/pxweb/lv/Sociala/Sociala\_\_ikgad\_\_dsamaksa/DS0010\_euro.px/table/tableViewLayout1/?rxid=cdcb978c-22b0-416a-aacc-aa650d3e2ce0 [↑](#footnote-ref-3)